###### HRVATSKO KATOLIČKO DRUŠTVO PROSVJETNIH DJELATNIKA

**HKDPD LISTIĆ, kao obično, malo**



God. XX. Br. 2/VELJAČA 2016.

O TOME SE NE MOŽE ŠUTJETI

Ovih smo dana mogli čitati o napadima i govoru mržnje prema pjevačima i pjevačicama koji su snimili spot „Želim živjeti“ u kojem se iz perspektive djeteta koje bi moglo biti pobačeno, pjeva o želji za životom i ljepoti svega što bi to dijete moglo dati i iskusiti kroz prihvaćanje i ljubav.

Slušajući na N1 Mariju Husar i Alana Hržicu, koji su dovedeni u poziciju da se moraju opravdavati zbog svog umjetničkog uratka i svog stava, nametnula su mi se sasvim logična pitanja: 1. Gdje su sada zagovornici umjetničkih sloboda i izričaja da brane njihovu umjetničku slobodu. 2. Gdje su zagovornici „svetosti „ Ustava da brane njihovo ustavno pravo na slobodu mišljenja i vjerovanja? 3. Gdje su „nevladine udruge“ koje se bore protiv „govora mržnje“ da upozore na mržnju koja im se iskazuje? 4. Gdje su toliki propovjednici „tolerancije drugih i drugačijih“ da pozovu na toleranciju prema njima? 5. A najvažnije: zašto se mi kršćani, katolici stalno moramo ispričavati, pravdati, povlačiti – „mi smo za život, a ne protiv pobačaja; nismo za pobačaj, ali ni za zabranu pobačaja; svi imamo slobodu i pravo na izbor“. A logično je samo ovo: ako smo za život, onda smo automatski protiv pobačaja; ako nismo za pobačaj, onda nismo ni za ozakonjenje pobačaja; ako svi imamo pravo na slobodu i izbor, što je s takvim pravom za nerođeno dijete?

Ako doista vjerujemo u svetost života , onda po savjesti ne možemo nego braniti život, sviđalo se to kome ili ne, stajalo nas to ugleda, slave, moći, vlasti, slasti ili glave...Pogotovo kad s obzirom na gornja četiri pitanja postaje jasno da živimo u nametnutom licemjerju pa nije dovoljno šutjeti da ne bismo i sami bili licemjeri, nego moramo govoriti istinu. A istina je da abortus jest ubojstvo. Činjenica da je to ubojstvo ozakonjeno, ne mijenja ništa u toj istini, kao što ne umanjuje ni posljedice toga čina. Čovjek istinu može ne vidjeti, može je namjerno previdjeti, ali uvijek na vlastitu štetu.

**BOŽJA RIJEČ – RIJEČ ŽIVOTA**



U onaj čas pristupe učenici Isusu pa ga zapitaju: “Tko je, dakle, najveći u kraljevstvu nebeskom?” On dozove dijete, postavi ga posred njih i reče: “Zaista, kažem vam, ako se ne obratite i ne postanete kao djeca, nećete ući u kraljevstvo nebesko. Tko god se dakle ponizi kao ovo dijete, taj je najveći u kraljevstvu nebeskom. I tko primi jedno ovakvo dijete u moje ime, mene prima.”

(Mt 18, 1-5)

→ Naime, kao što postoje prirodni zakoni koje otkrivaju (ne izmišljaju!) prirodne znanosti, tako se duhovni zakoni otkrivaju kroz religiju i kroz duhovno i umjetničko stvaralaštvo. Nepoštivanje prvih uzrokuje štetu u fizičkom, nepoštivanje drugih u duhovnom području. Primjerice, ako zanemariš zakon sile teže i skočiš s visine, razbit ćeš se. Ako zanemariš pravednost i činiš zlo, slijedi ti nesreća. Ljudi su starih civilizacija, poučeni iskustvom, vidjeli to vrlo jasno.

Evo jedna upečatljiva slika iz egipatske književnosti (Pouka za Amen-em-opeta, 7. ili 6. st. pr. K.): Tko čini zlo toga (zacijelo) napušta obala rijeke./ I njezine ga naplavne vode odnose./ Sjeverac se spušta da dovrši njegov čas;/On je predan oluji.

Grčke tragedije upravo o tome govore: o grijehu i kazni za grijeh. To dvoje je povezano nevidljivom sveravnajućom rukom pravde i sudbine kojoj ni njihovi bogovi ne izmiču, zakonom koji je je u trenutku otkrivenja uočio Ivo Andrić i izrekao to ovako: *Poimam i shvaćam nevidljivu logiku svih događaja u čovjekovu živo­tu. Ne riječima i ne mislima samo, nego svom dubinom cijelog bića svog osjećam divnu, neumoljivu ravnotežu koja vlada u svim našim odnosima. Ima neznana formula koja određuje odnos između radosti i bola u našem životu. Stradanje i grijeh se upotpunjuju kao kalup i njegov odljevak. Život nam vraća samo ono što mi drugima dajemo (Ex Ponto).*  Biblija iscrpno poučava o tom zakonu i nudi lijek za posljedice grijeha: obraćenje na koje Božje milosrđe u Isusu Kristu odgovara ljubavlju i iscjeljenjem.

Kršćani su pozvani naviještati Evanđelje, propovijedati Riječ u zgodno i nezgodno vrijeme.... (M. G.)

PRONAĐI SVOJ LIJEK

 Moliti za one koji su u smrtnom grijehu najbolja je milostinja, jer ljubav se Božja uvijek sjeti takvih duša kad moliš.

sv. Terezija Avilska

Ti pripadaš ili potpuno svijetu ili potpuno Gospodinu…Kažem ti, manje ćeš patiti slijedeći Križ nego služeći svijetu i njegovim užicima.

sv. Ivan Vianney

**POZIV NA TRIBINU**

**Pater Petar Perica, isusovac (1881.-1944.), odgojitelj, dobrotvor, pjesnik i mučenik, (autor pjesama *Do nebesa* ... i *Zdravo Djevo Kraljice Hrvata*). Predstavit će se knjiga publicista Mije Ivureka "Padre Petar Perica i njegovo doba", uz sudjelovanje p. prof. dr. Vladimira Horvata, prof. dr Hrvoja Kačića i autora knjige**, **Mije Ivureka.**

**ČETVRTAK, 18. veljače 2016. u 20,00** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

**OBAVIJESTI**

1. HKDPD i ove godine organizira korizmenu duhovnu obnovu koja će se održati na Jordanovcu u župi Bezgrješnog Srca Marijina u subotu 12. ožujka od 9.30 do 17.00 sati, a završit će sv. Misom. Obnovu vodi naš pater Nikola Stanković.
2. 27. veljače hodočašće je u Lasinju na proslavu blagdana Bl. Marije Deluil-Martiny. Autobus polazi u 14.15. iza pošte u Jurišićevoj.

Prijave za duhovne vježbe i hodočašće: Katarina Tadić 0915464506 ili e-mail : [katarinatadic@gmail.com](http://freemail.net.hr/main.php#composeto)

1. DRUŠTVO PRIJATELJA GLAGOLJICE pozivlje ljubitelje hrvatske kulturne baštine na Korizmeno – uskrsni tečaj glagoljice koji će započeti u utorak 23. veljače 2016. u 19,30 sati , a nastavit će se idućih pet tjedana, u ukupnom trajanju od 12 sati. Učit će se glagoljsko pismo i čitati tekstovi Muke i Uskrsnuća po sv. Mateju iz prve hrvatske tiskane knjige – glagoljskoga Misala iz 1483. godine. Voditelj tečaja je dr. Vladimir Ćepulić. Cijena tečaja, koja uključuje i materijale tečaja, je 50 kuna, a za učenike, studente i umirovljenike 30 kuna. Sav prihod tečaja namijenit će se za Caritas. Prijave se primaju u ponedjeljak 22. veljače i utorak 23.veljače od 13 do 15sati na telefon 4826-016 (Ćepulić).

**Molitvena inicijativa – 40 dana molitve i posta za:**

– prestanak pobačaja u Hrvatskoj (naročito gradovi sudionici!)– iscjeljenje rana majki i očeva koji su pristali na pobačaj – obraćenje medicinskog osoblja koje ga vrši i svih koji zagovaraju pobačaj. Moli u svom domu, obitelji, crkvi, zajednici, na poslu…jer svaki je život važan!!

Molimo ispred bolnica gdje se vrše pobačaji, ne kao protest ili bunt, već kao posljednji znak nade majkama koje dolaze s namjerom da pobace te kao znak Božje ljubavi i milosrđa koji poziva na obraćenje sve one koji čine i podržavaju pobačaj! Trudnicama nudimo duhovnu, moralnu i materijalnu pomoć!

IZ KORIZMENE POSLANICE NADBISKUPA JOSIPA STADLERA

Naš Gospodin, koji je put, istina i život, hoteć nas sačuvati od vječne smrti i dati nam život vječni; hoteć nas sačuvati od svake bludnje i sa stranputica nas privesti na put istine, koji vodi u život vječni, evo što nam na srce stavlja: “Udjite na uzka vrata (u život vječni); jer su široka vrata i širok put što vode u propast, i mnogo ih ima, koji njim idu. Kao što su uzka vrata i tiesan put što vode u život, i malo ih je, koji ga nalaze” (Matth. 7, 13). A vidjesmo, da su osobito četvera vrata, kroz koja većina osudjenika u propast ide: mržnja, psovka ili hula, nečisti ili bludni grieh ter kradja. To su griesi, kojimi ljudi najžešće Boga vrijedjaju najvećma njegovu srčbu izazivaju, život vječni gube te se u pakao strmoglavljuju. Kada nastane oluja i bura na moru ter je pogibelj, da se brod slomi, a putnici izgube, pa kada glavar broda povikne: Ljudi, bacite sve svoje u more, samo da se brod sačuva i vi spasite život svoj, onda nitko ni za čas ne pomišlja, koli su mu potrebne stvari, već ih sve baca u more, bile mu inače i ne znam kako drage, samo da si život spasi. Tako je i vaš život vječni, tako su i vaše duše u pogibelji, da se izgube, i evo Gospodin Bog po svojih prorocih i apostolih i po svojoj sv. crkvi vam dovikuje, da ćete se izgubiti, ako ste oterećeni onimi griesi, koji vas širokim putem vode u propast na četvera gore opisana vrata, a da ćete spasiti dušu svoju, ako s nje skinete i od sebe odbacite teret tih grieha, jer ljubeći bližnjega i slaveći Boga, ter čuvajući se tudjega a sebe sama uzdržavajući u sv. čistoći bit ćete obučeni u svadbenu odjeću, kojim je prosta laž na uzka vrata, kroz koja ćete tako odjeveni doći u kraljestvo nebesko, pripravljeno vam po zaslugah Isusovih od njegova Otca nebeskoga, s kojim on u jedinstvu Duha svetoga živi i kraljuje Bog po sve vieke vjekova. Amen.

**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12, 10000 Zagreb; internetska adresa: <http://hkdpd.blogspot.com/> ; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** [matija@net.hr](mailto:matija@net.hr)